Tredimili (kutoka Kiingereza "treadmill") ni kifaa kinachopatikana katika chumba cha kufanyia mazoezi (kwa Kiingereza: gym) ambacho hutumiwa kupunguza kilo mwilini. Tredimili hutengenezwa kwa kutumia kamba au uzio ambao huzungukazunguka huku mtu akitembea juu yake. Kwa hali hii, mtu huhisi kana kwamba ametembea maili nyingi na kutokwa na jasho jingi ilhali yupo palepale. Tredimili hutumia nishati ya stima ili iweze kuzungushazungusha ule uzio. Kwa asili tredimili ilikuwa kinu cha kuendeshwa kwa miguu; kwa kawaida gurudumu kubwa ambalo binadamu alilikanyaga kwa miguu na kwa nguvu yake kuzungusha gurudumu. Mzunguko huu uliendelea kupitia mhimili wa gurudumu na kuendesha mashine, kwa mfano mashine ya kusaga ngano na mahindi ambapo nguvu zile za kukanyagia ule uzio zilitumika kuzungusha kisiagi na kwa hiyo kufanya mahindi au mtama viwe unga. Vifaa vya aina hii vilitumiwa pia kuendesha pampu ya kutolea maji kwenye migodi au winchi ya kuinulia na kushusha mizigo kwenye ghala au bandari. Kulikuwa pia na tredimili kubwa zaidi zilizoendeshwa kwa mwendo wa wanyama waliozungusha gurudumu, kama vile farasi, punda au maksai. Kabla ya kupatikana kwa injini za mafuta na umeme ilitokea ya kwamba wafungwa walipaswa kuendesha tredimili. Hivi leo, tredimili imekuwepo katika kila chumba cha mazoezi.